Diari Oficial de la Generalitat Valenciana


Sumari del DOGV 6783, del 28-05-2012 (2012/5118)

RESOLUCIÓ de 23 de maig de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni marc de col·laboració entre la Universitat Jaume I de Castelló i l'Institut Valencià de Conservació i Restauració de Béns Culturals.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6783

Data del DOGV
:   28-05-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/5118


Data del document
:   23-05-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 23 de maig de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni marc de col·laboració entre la Universitat Jaume I de Castelló i l'Institut Valencià de Conservació i Restauració de Béns Culturals. [2012/5118]  
La Universitat Jaume I de Castelló i l'Institut Valencià de Conservació i Restauració de Béns Culturals, han subscrit, després de la tramitació prèvia reglamentària, el 7 maig de 2012, un conveni marc de col·laboració.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 358/2012, i que figura com a annex d'esta resolució.  
  
València, 23 de maig de 2012.- La directora general del Secretariat del Consell i Relacions amb les Corts: M.ª Teresa Lleó Alonso.  
  
  
  
Conveni marc de col·laboració entre la Universitat Jaume I de Castelló i l'Institut Valencià de Conservació i Restauració de Béns Culturals  
  
Castelló de la Plana, 7 de maig de 2012  
  
D'una part, l'entitat Institut Valencià de Conservació i Restauració de Béns Culturals, a partir d'ara IVC+r, amb CIF T2490177Q, amb seu al carrer Genaro Lahuerta, número 25, de Valéncia, i en el seu nom i representació Rafael Ripoll Navarro, vicepresident del Consell Rector, en virtut de les atribucions que li venen conferides d'acord amb el que disposa l'apartat 2 de l'article 6 de la Llei 5/1999, de 9 de abril, de creació de l'Institut Valenciá de Conservació i Restauració de Béns Culturals.  
I d'una altra part, la Universitat Jaume I, amb seu a la ciutat de Castelló de la Plana, i en el seu nom i representació Vicent Climent Jordà, rector, d'acord amb el nomenament per Decret 96/2010, d'11 de juny, del Govern Valencià, i de conformitat amb les competències que li atorguen els Estatuts de la Universitat Jaume I, aprovats pel Decret 116/2010, de 27 d'agost del Consell de la Generalitat Valenciana (DOGV 6344, de 31.8.2010),  
  
EXPOSEN  
  
1. Que les dues entitats tenen objectius i interessos comuns en els camps acadèmic, científic, cultural i social.  
2. Que la Universitat Jaume I de Castelló és un centre d'ensenyament superior i investigació que persegueix el desenvolupament social, econòmic i cultural de la societat del seu entorn per mitjà de la creació i transmissió de coneixements.  
Per al compliment de les seues finalitats, la Universitat Jaume I manté una orientació cap al seu entorn, conscient que cada vegada és més necessària la col·laboració entre totes les institucions que participen en el desenvolupament social.  
3. Que, per trobar-se les dues entitats en un mateix àmbit social, cultural i econòmic, l'establiment de programes de col·laboració permet obtindre millores en els serveis que presten a la societat.  
  
4. Que, per tot l'anterior, les dues institucions consideren convenient regular en un conveni marc diferents aspectes com ara la seua vinculació acadèmica, científica i de tota índole, i establir, per a això, els instruments adequats.  
I amb aquesta finalitat, decideixen subscriure un conveni de cooperació acadèmica, científica i cultural, d'acord amb les següents  
  
  
CLÀUSULES  
  
Primera. Finalitat de l'acord de cooperació  
La Universitat Jaume I i l'Institut Valencià de Conservació i Restauració de Béns Culturals es comprometen a establir, per mitjà de protocols incorporats a aquest conveni, les modalitats concretes d'intercanvi d'experiències dins d'aquelles àrees en que ambdues entitats tinguen interès manifest. Els dits protocols o addendes estaran numerats correlativament, per projecte i han d'incloure entre les altres que siguen necessàries, les següents:  
a) Definició d'objectius que es persegueixen. Descripció del pla de treball, que ha d'incloure les distintes fases d'aquest i la cronologia del desplegament.  
b) Obligacions i responsabilitats, així com les aportacions incloses en el programa pressupostari de despeses i ingressos, desglossats i la seua forma o termini d'ingrés o cobrament, amb delimitació del càrrec corresponent a cada institució que participe en els projects acordats.  
  
c) Normes per a la coordinació, execució i funcionament del projecte.  
d) Tasques, deures i responsabilitats acadèmiques, institucionals i/o tècniques, a càrrec de cada una de les parts amb delimitació de les unitats de cada una que s'aporten en el conveni.  
e) Elements mobles que s'han d'intervindre/restaurar o conservar, les especificitats tècniques dels quals s'han de redactar en addenda adjunta.  
En tot cas, les dites col·laboracions queden sotmeses a la legislació especifica interna de les entitats firmants, en la forma que se establisquen els convenis especifics, tenint en compte la naturalesa de la col·laboració i el centre on es realitze el projecte.  
Així mateix, es comprometen a propiciar el desplegament de projectes d'interès comú en règim de col·laboració.  
  
Segona. Modalitats de col·laboració  
A fi de satisfer els objectius definits en l'article anterior, les dues parts es comprometen, en la mesura dels mitjans de què puguen disposar, i d'acord amb la legislació vigent, a:  
a) Facilitar i compartir dades respecte a projectes de restauració i/o conservació  
b) Afavorir la investigació en l'ambit de la restauració i la conservació.  
c) Cooperar en programes de formació de personal investigador i tècnic.  
d) Prestar-se assessorament mutu i desenvolupar conjuntament projectes i programes de col·laboració en qüestions relacionades amb l'activitat de les dues entitats.  
e) Facilitar l'organització i execució d'activitats comunes relacionades amb la investigació i el desenvolupament tecnològic, la promoció social de l'educació i la cultura.  
f) Dur a terme les accions que siguen considerades d'interès mutu, considerant les disponibilitats de les parts i de les matèries que constitueixen l'objecte d'aquest acord.  
  
Tercera. Establiment de la cooperació  
L'execució de les modalitats de cooperació previstes en aquest conveni es du a terme a partir d'un programa elaborat entre les dues entitats, que es reflecteix en forma de protocols numerats, addicionals a aquest conveni. Els protocols s'han de sotmetre als procediments d'aprovació establerts en els estatuts, la normativa pròpia, etc., de cada entitat.  
  
  
Quarta. Finançament  
Del present conveni no es deriven obligacions econòmiques concretes per a les parts. Per a cada iniciativa concreta es detallarà en cada protocol o acord específic, almenys, les activitats que s'han de realitzar, les persones i institucions implicades, els mitjans disponibles, el pressupost i el finançament d'aquella descrit en la clàusula primera.  
  
Cinquena. Enllaços  
Les entitats signants es comprometen a incloure, en les seccions corresponents de les seues pàgines web oficials, enllaços directes al portal web de l'altra part del conveni.  
Sisena. Divulgació i comunicació  
En les activitats conjuntes, la Universitat Jaume I es compromet a deixar sempre constància del carácter de coorganitzador de l'Institut Valencià de Conservació i Restauració de Béns Culturals. Així, ambdues parts, amb caràcter general tindran dret que el seu logotip i/o denominació social o la marca gràfica que designe aparega o siga citada absolutament en tota la difusió que la contrapart faça de les activitats contingudes en aquest conveni.   
La Universitat Jaume I es compromet en les divulgacions que faça d'aquest conveni, ja siga per mitjans escrits, orals, audiovisuales i Internet (cartel, fullets divulgatius, programes de mà, llibre oficial, impresos, lones publicitaries i espais sobre l'escenari, insercions publicitàries en pàgina web, publicitat en mitjans de comunicació...), que la imatge de l'Institut Valencià de Conservació i Restauració de Béns Culturals aparega sempre amb la mateixa mida i importància que la seua pròpia.   
  
La realització de tot el material que es derive d'aquest conveni ha de portar-se a terme, sempre prèviament, sota el criteri, la supervisió i l'autorització del Departament de Comunicació de l'Institut Valencià de Conservació i Restauració de Béns Culturals.   
Durant la roda de premsa o acte de presentació de qualsevol dels actes relatius a les activitats objecte d'aquest conveni, si n'hi haguera, hi ha d'haver suficient presència del logotip i del símbol de l'Institut Valencià de Conservació i Restauració de Béns Culturals, que ha de figurar de manera visible en un panell multilogotips o semblant, en la part posterior de la taula dels intervinients. En el cas que l'Institut Valencià de Conservació i Restauració de Béns Culturals no facilitara aquest element, la Universitat Jaume I queda facultada per a col·locar algún element publicitari propi.   
Si la Universitat Jaume I realitza algún dossier de premsa, aquest ha de portar el logotip de l'Institut Valencià de Conservació i Restauració de Béns Culturals, i ser consensuat amb el Departament de Comunicació d'aquell.  
Així mateix,l'Institut Valencià de Conservació i Restauració de Béns Culturals pot realitzar, pel seu compte, previ coneixement de la Universitat Jaume I, la publicitat que considere oportuna dels esdeveniments que es realitzen, i es reserva la facultat de fer pública la seua col·laboració, i en la qual sempre figurarà el logotip de l'Institut Valencià de Conservació i Restauració de Béns Culturals, i es compromet que la imatge de l'IVC+r tinga la mateixa visibilitat i importància que la seua pròpia.  
  
Setena. Drets d'imatge  
Les parts cedeixen els seus logotips i noms únicament per a donar publicitat a l'activitat objecte d'aquest acord establida en l'addenda i no poden ser utilitzats per a altres fins.  
Qualsevol de les parts firmants pot utilitzar i difondre el contingut del present conveni en la mesura que considere més adequada per a la promoció de la seua pròpia imatge.  
En els actes que sorgisquen durant l'activitat, la roda de premsa, la presentació al públic, etc., hi ha d'haver un representant de l'Institut Valencià de Conservació y Restauració de Béns Culturals, que participarà i intervindrà, juntament amb els altres representants que hagen sigut designats.  
A aquest efecte, el protocol, la participació i la intervenció en els dits actes ha de ser consensuat amb els departaments d'imatge, de comunicació i de protocol respectius d'ambdues entitats.   
Així mateix, sempre que l'activitat requerisca una invitació al public, la directora gerent de l'Institut Valencià de Conservació i Restauració de Béns Culturals hi ha de figurar com coamfitriona en la invitació a l'acte.  
L'Institut Valencià de Conservació i Restauració de Béns Culturals ha de disposar almenys d'un 10% de l'aforament de les invitacions, que pot distribuir lliurement.  
La Universitat Jaume I ha d'informar el Departament de Relacions Socials de l'Institut Valencià de Conservació i Restauració de Béns Culturals amb suficient antelació, dels distints actes que s'organitzen dins de l'activitat.  
  
Vuitena. Publicacions  
Si s'edita alguna publicació com a conseqüència d'aquesta intervenció, hauran de figurar els crèdits de les entitats col·laboradores amb els noms dels tècnics que hagen intervingut en el projecte.  
En el text s'ha de fer menció expressa al fet que la dita intervenció s'ha realitzat gràcies a la col·laboració de l'Organisme i de la Generalitat Valenciana a través de l'Institut Valencià de Conservació i Restauració de Béns Culturals.  
La part o entitat que efectue la publicació ha d'entregar deu exemplars a l'altra entitat per a fins divulgatius i culturals.  
  
Novena. Propietat intel·lectual  
En finalitzar la relació derivada del present conveni, quedaran en propietat d'ambdues institucions, mancomunadament, totes les llicencies, les fotografies, les invencions, el know-how, els drets susceptibles d'aprofitament econòmic i el seu ús, els documents que es generen en qualsevol tipus de suport, les aplicacions artístiques, els processos artístics innovadors, etc, que siguen conseqüència de les presents actuacions, amb una menció expressa de la seua cessió de propietat intel·lectual a l'Institut Valencià de Conservació i Restauració de Béns Culturals, i aquest queda obligat a remetre una còpia a la contrapart dels documents abans mencionats, dins del límits que establisca la llei.  
  
Desena. Duració  
La duració d'aquest acord és d'un any prorrogable tàcitament. Les parts poden denunciar-lo per mitjà d'un escrit fefaent, amb tres mesos d'anticipació al seu venciment, sense que això afecte els convenis específics no realitzats, la finalització dels quals es duria a terme, en tot cas, d'acord amb el que s'hi havia establit.  
  
Onzena. Discrepàncies  
Sense perjudici de les competències de cada entitat, les controvèrsies que se susciten en l'execució d'aquest conveni i dels protocols de desenvolupament seran examinades i resoltes per una comissió paritària integrada per quatre persones, dues en representació de la Universitat i altres dues en representació de l'entitat.  
Si no s'arriba a un acord, les qüestions litigioses seran competència de l'ordre jurisdiccional contenciós administratiu.  
I en prova de conformitat i acceptació, les parts firmen per duplicat aquest document, en el lloc i la data indicats.  
  
Per la Universitat Jaume I de Castelló: Vicent Climent Jordà.   
Per l'Institut Valencià de Conservació i Restauració de Béns Culturals: Rafael Ripoll Navarro.